SIA " DOBELES UN APKĀRTNES SLIMNĪCA "

Ādama iela 2, Dobele, Dobeles pilsēta, LV-3701

I E K Š Ē J I E N O T E I K U M I

Dobelē

2022.gada 15.februārī Nr.1/22

**Iekšējā trauksmes celšanas sistēma**

**SIA " DOBELES UN APKĀRTNES SLIMNĪCA "**

Izdoti saskaņā ar

Valsts pārvaldes iekārtas likuma

72.panta pirmās daļas 2.punktu un

Trauksmes celšanas likuma

5.panta pirmo daļu

**I. Vispārīgie jautājumi**

1. Kārtība nosaka, kā tiek organizēta iekšējā trauksmes celšanas sistēma SIA “DOBELES UN APKĀRTNES SLIMNĪCA” (turpmāk – Sabiedrība), ja fiziska persona, fiziskā persona, kura sniedz informāciju par iespējamu pārkāpumu, kas var kaitēt sabiedrības interesēm, ja persona šo informāciju uzskata par patiesu un tā gūta, veicot darba pienākumus vai dibinot tiesiskās attiecības, kas saistītas ar darba pienākumu veikšanu, vai esot praksē, un kurai šīs informācijas sniegšanas dēļ varētu tikt radītas nelabvēlīgas sekas, ir konstatējusi pārkāpumu.

2. Iekšējā trauksmes celšanas sistēma nodrošina Trauksmes cēlējam iespēju droši ziņot par pārkāpumiem un garantē viņam un saistītajai personai aizsardzību no nelabvēlīgām sekām.

3. Sabiedrība efektīvas iekšējās trauksmes celšanas sistēmas izveidē un pilnveidošanā ievēro šādus 10 vispārīgos principus:

3.1. **Trauksmes celšanas veicināšana** - Iestāde atbalsta un veicina godprātīgu trauksmes celšanu par iespējamiem pārkāpumiem tā darbībā, nevis attur no tās.

3.2. **Trauksmes cēlēja identitātes neizpaušana** - Trauksmes cēlējs var justies droši – Iestāde neizpauž ziņas par to, kurš ir cēlis trauksmi par pārkāpumiem.

3.3. **Godprātīga un atbildīga ziņošana** - Trauksmes cēlējs godprātīgi ziņo par iespējamiem pārkāpumiem, atbildīgi izvērtē, cik ziņas ir patiesas un uzticamas.

3.4. **Neiecietība pret represijām un aizsardzība** - Iestāde nepieļauj, ka darbiniekam, kurš cēlis trauksmi, tā dēļ jācieš no represijām vai nosodošas attieksmes.

3.5. **Pieejama kārtība** - Ir viegli pieejama un saprotama kārtība, kādā celt trauksmi Iestādē. Tā ietver skaidrojumu, kādos gadījumos celt trauksmi iekšēji, bet kādos – ārēji.

3.6. **Ziņojumu izvērtēšana** - Trauksmes cēlēju ziņojumi tiek reģistrēti un rūpīgi un atbildīgi izvērtēti. Atklājot pārkāpumu, seko atbilstoša rīcība.

3.7. **Līdzdalība** - Iekšējā trauksmes celšanas sistēma – rīks, kas veicinās ikviena iesaisti Iestādes darbībā un attīstībā.

3.8. **Atgriezeniskā saite** - Trauksmes cēlējs saņem apstiprinājumu un informāciju par ziņojuma izskatīšanas gaitu.

3.9. **Samērīgums** - Iekšējo trauksmes celšanas sistēmu veido atbilstoši Iestādes lielumam un darbības specifikai, tostarp iespējamiem riskiem.

3.10. **Labāka korporatīvā pārvaldība** - Iekšējā trauksmes celšanas sistēma ir Sabiedrības pārvaldības un iekšējās kontroles rīks, kas palīdz tam laikus novērst pārkāpumus.

**II. Konsultāciju iespējas pirms trauksmes celšanas**

4. Persona, kurai ir aizdomas vai šaubas par pārkāpumu, bet tā nav pārliecināta, vai personas aizdomas atbilst skaidram un pārdomātam Trauksmes cēlēja ziņojuma saturam, var konsultēties pie Sabiedrības lietviedības sekretāri, personāldaļas speciālista vai cita speciālista, kurai tā uzticas. Sazinoties ar slimnīcas lietvedības sekretāri (tālr.63781145, e-pasts - info@dobelesslimnica.lv), vai personāldaļas speciālisti (tālr.63724552, e-pasts- (stanislava.kuznecova@dobelesslimnica.lv ) var saņemt arī anonīmu konsultāciju.

**III. Trauksmes celšana**

5. Trauksmes cēlējs ir tiesīgs celt trauksmi par jebkuru pārkāpumu, kas kaitē sabiedrības interesēm, īpaši par pārkāpumiem šādās jomās:

5.1. amatpersonu bezdarbība, nolaidība vai dienesta stāvokļa ļaunprātīga izmantošana vai cita prettiesiska rīcība;

5.2. korupcija, kā arī politisko organizāciju (partiju) un to apvienību finansēšanas noteikumu un priekšvēlēšanu aģitācijas ierobežojumu pārkāpumi;

5.3. publiskas personas finanšu līdzekļu vai mantas izšķērdēšana;

5.4. izvairīšanos no nodokļu samaksas;

5.5. sabiedrības veselības apdraudējums;

5.6. pārtikas drošības apdraudējums;

5.7. būvniecības drošības apdraudējums;

5.8. vides drošības apdraudējums, tostarp rīcība, kas ietekmē klimata pārmaiņas;

5.9. pretradiācijas aizsardzība un kodoldrošība;

5.10. darba drošības apdraudējums;

5.11. sabiedriskās kārtības apdraudējums;

5.12. cilvēktiesību pārkāpumi;

5.13. pārkāpumi publisko iepirkumu un publiskās un privātās partnerības jomā;

5.14. pārkāpumi finanšu un kapitāla tirgus sektorā, tostarp krāpšana un cita nelikumīga rīcība, kas apdraud Eiropas Savienības finanšu intereses;

5.15. nelikumīgi iegūtu līdzekļu legalizēšana un terorisma un proliferācijas finansēšanas novēršana;

5.16. konkurences tiesību un komercdarbības atbalsta noteikumu pārkāpumi;

5.17. pārkāpumi preču un pakalpojumu sniegšanas jomā, tostarp saistībā ar drošību un atbilstību;

5.18. pārkāpumi transporta drošībā;

5.19. pārkāpumi saistībā ar iekšējo tirgu;

5.20. pārkāpumi dzīvnieku labturības jomā;

5.21. patērētāju tiesību aizsardzība;

5.22. privātās dzīves un personas datu aizsardzība un tīkla un informācijas sistēmu drošība.

6. Ja Trauksmes cēlējs uzskata, ka, ziņojot darbavietā, var sevi apdraudēt, vai cita iemesla dēļ iekšēji ziņot nav efektīvi, viņš var uzreiz vērsties valsts institūcijā, kurai ir kompetence reaģēt uz attiecīgo pārkāpumu.

**IV. Par iekšējo trauksmes celšanu nav atzīstama**

7. Apzināti nepatiesu ziņu sniegšana.

8. Valsts noslēpumu saturošas informācijas izpaušana.

9. Ziņošana tikai par personīgu interešu aizskārumu.

10. Zvērināta advokāta un klienta, ārsta un pacienta saziņas konfidencialitātes pārkāpšana.

11. Tiesnešu apspriedes noslēpuma un neizpaužamu, slēgtajās tiesas sēdēs iegūtu ziņu izpaušana.

12. Informācijas izpaušana par speciālo izmeklēšanas darbību veikšanu, kā arī tās rezultātā iegūtu ziņu izpaušana.

13. Informācijas izpaušana par konsultēšanos ar darbinieku pārstāvjiem vai arodbiedrībām, kā arī darba koplīguma pusēm, ciktāl tiek skarta darba koplīguma noslēgšanai vai grozīšanai nepieciešamā informācija.

**V. Iekšējā trauksmes cēlēja ziņojuma iesniegšana**

14. Trauksmes cēlējs ziņojumu var noformēt, aizpildot trauksmes cēlēja ziņojuma veidlapu (pieejama pie Sabiedrības lietviedības sekretāri, personāldaļas speciālista ) vai brīvā formā sastādot dokumentu (jāatbilst Iesniegumu likuma 3.pantā noteiktajām prasībām) un norādot, ka tas ir trauksmes cēlēja ziņojums. Trauksmes cēlēja ziņojumu var iesniegt arī elektroniski bez droša elektroniskā paraksta valsts pārvaldes pakalpojumu portālā www.latvija.lv vai tīmekļvietnē www.trauksmescelejs.lv, ja ziņojumu iesniedz un personas identitāti pārbauda, izmantojot tiešsaistes formas, kuras pieejamas portālā un tīmekļvietnē.

15. Trauksmes cēlējs ziņojumu var iesniegt Sabiedrības lietvedības sekretārei personīgi, ievietot Sabiedrības administrācijai adresējamo sūtījumu kastītē, kas atrodas ēkas 3.stāva, administrācijas gaitenī, pretī ekonomistes kabinetam), iesūtīt elektroniski uz e-pastu: info@dobelesslimnīca.lv vai pasta sūtījuma veidā uz Iestādes juridisko adresi.

16. Trauksmes cēlēja ziņojumā persona norāda tās rīcībā esošo skaidru un pārdomātu informāciju saistībā ar pārkāpumu, tostarp:

16.1. pārkāpuma aprakstu, minot konkrētus faktus un pievienojot dokumentu kopijas, kas ir Trauksmes cēlēja rīcībā;

16.2. informāciju par fiziskajām vai juridiskajām personām, par kurām ir pamats uzskatīt, ka tās iesaistītas šā pārkāpuma izdarīšanā.

16.3. Trauksmes cēlējs ziņojumā papildus norāda, vai informācija par pārkāpumu gūta, veicot darba pienākumus vai dibinot tiesiskās attiecības, kas saistītas ar darba pienākumu veikšanu, vai esot praksē.

16.4. Ja persona ir iesniegusi iesniegumu, nenorādot, ka tas ir Trauksmes cēlēja ziņojums, tad, kamēr iesniegums vēl nav izskatīts pēc būtības, persona var lūgt vai Iestāde var ierosināt šo iesniegumu atzīt par Trauksmes cēlēja ziņojumu. Iestāde ierosina atzīt iesniegumu, kas iesniegts, nenorādot, ka tas ir trauksmes cēlēja ziņojums, bet pirmšķietami atbilst trauksmes cēlēja ziņojuma pazīmēm, par trauksmes cēlēja ziņojumu. Minēto iesniegumu izskata Trauksmes cēlēja likumā noteiktajā kārtībā.

**VI. Trauksmes cēlēja ziņojuma izskatīšana**

17. Kad saņemts personas iesniegums, kas noformēts kā Trauksmes cēlēja ziņojums par jautājumu, kas pilnībā vai daļēji ir Sabiedrības kompetencē, tas tiek reģistrēts atsevišķi un uzglabāts atsevišķi no vispārējās lietvedības dokumentiem. Sabiedrības lietvedības sekretāre nekavējoties, bet ne vēlāk kā septiņu dienu laikā nosūta trauksmes cēlējam ziņojuma saņemšanas apstiprinājumu.

18. Par katru trauksmes cēlēja ziņojumu atkarībā no tā satura Sabiedrības valdes priekšsēdētājs norīko atbildīgo (ās) personu (as), ziņojumu izvērtēt pēc būtības.

19. Sabiedrīobas valdes priekšsēdētājs norīkotā (ās) atbildīgā (ās) persona (as) nekavējoties, bet ne vēlāk kā septiņu dienu laikā, izvērtē tā pirmšķietamu atbilstību Trauksmes celšanas likumā noteiktajām trauksmes celšanas pazīmēm un sagatavo lēmuma projektu par iesnieguma atzīšanu vai neatzīšanu par trauksmes cēlēja ziņojumu. Par Iestādes valdes priekšsēdētāja pieņemto lēmumu Iestāde informē personu triju dienu laikā no lēmuma pieņemšanas dienas.

20. Ja saņemtais iesniegums nav Sabiedrības kompetencē, to septiņu dienu laikā no saņemšanas dienas pārsūta izskatīšanai pēc piekritības un informē par to trauksmes cēlēju. Ja iesniegumu pārsūtīt nav lietderīgi, informē personu, ka iesniegums nav institūcijas kompetencē, ja iespējams, norādot institūciju, kurā persona var vērsties ar iesniegumu. Ja saņemtais iesniegums ir vairāku institūciju kompetencē, to var izskatīt kopīgi.

21. Pēc iesnieguma atzīšanas par trauksmes cēlēja ziņojumu to izskata pēc būtības, un, ja konstatē pārkāpumu, Iestāde piemēro atbildību saskaņā ar normatīvajiem aktiem. Ja iesnieguma izskatīšanas laikā rodas aizdomas par pārkāpumu, kura izskatīšana nav Iestādes kompetencē, trauksmes cēlēja ziņojumu pārsūta izskatīšanai pēc piekritības un informē par to trauksmes cēlēju.

22. Iestāde Trauksmes cēlēja ziņojuma izskatīšanas gaitā var pieprasīt un saņemt no citām institūcijām, juridiskajām un fiziskajām personām informāciju, kas nepieciešama lietas apstākļu noskaidrošanai.

23. Par Trauksmes cēlēja ziņojuma izskatīšanas gaitu Trauksmes cēlēju informē ne vēlāk kā divu mēnešu laikā no dienas, kad personas iesniegums atzīts par Trauksmes cēlēja ziņojumu.

24. Pēc tam kad Trauksmes cēlēja ziņojuma izskatīšana ir pabeigta, Iestāde informē Trauksmes cēlēju par konstatētajiem faktiem un pieņemto lēmumu vai veiktajām darbībām.

25. Par pārkāpumiem, ko palīdzējis atklāt Trauksmes cēlējs, Iestāde sniedz informāciju publiski, neatklājot Trauksmes cēlēja identitāti un ievērojot vispārējās datu aizsardzības prasības, izņemot gadījumu, kad trauksmes cēlējs iebilst pret publiskošanu.

**VII. Trauksmes cēlēja un viņa radinieku un saistītās personas**

**aizsardzības garantijas**

26. Ar brīdi, kad Trauksmes cēlējs ir cēlis trauksmi Trauksmes celšanas likuma 4. pantā noteiktajā kārtībā, viņam, viņa radiniekiem un saistītajai personai ir tiesības uz:

26.1. identitātes aizsardzību;

26.2. aizsardzību pret trauksmes celšanas dēļ radītām nelabvēlīgām sekām;

26.3. valsts nodrošinātu juridisko palīdzību;

26.4. atbrīvošanu no tiesāšanās izdevumu samaksas civilprocesā un valsts nodevas samaksas administratīvajā procesā tiesā;

26.5. pagaidu aizsardzību civilprocesā un administratīvajā procesā tiesā;

26.6. atbrīvošanu no juridiskās atbildības;

26.7. atbilstīgu atlīdzinājumu par zaudējumiem vai personisko kaitējumu, arī morālo kaitējumu;

26.8. konsultācijām par savu tiesību aizsardzību;

26.9 atbrīvošanu no pienākuma ievērot lietas ārpustiesas izskatīšanas kārtību administratīvajā procesā.

27. Ja, izskatot personas iesniegumu, netiek konstatēta tā atbilstība trauksmes celšanas pazīmēm, personai zūd šo iekšējo noteikumu 26.punktā minētās tiesības.

**VIII. Trauksmes cēlēja identitātes aizsardzība**

28. Pēc tam kad personas iesniegums atzīts par Trauksmes cēlēja ziņojumu, iesniedzēja personas dati tiek pseidonimizēti. Pseidonimizēšanu var neveikt, ja trauksmes cēlējs kompetentajai institūcijai ir jau atklājis savu identitāti līdzīgā lietā vai trauksme celta publiski, vai persona publiski atklājusi savu identitāti.

29. Trauksmes cēlēja personas datiem, ziņojumam un tam pievienotajiem rakstveida vai lietiskajiem pierādījumiem, kā arī Trauksmes cēlēja ziņojuma izskatīšanas materiāliem ir ierobežotas pieejamības informācijas statuss.

30. Sabiedrībai un ikvienam tā darbiniekam, kurš saņēmis Trauksmes cēlēja ziņojumu vai veic jebkādas darbības ar to, ir pienākums nodrošināt Trauksmes cēlēja personas datu pienācīgu aizsardzību. Trauksmes cēlēja personas datus var nodot tikai personām (institūcijām), kurām tie nepieciešami Trauksmes cēlēja ziņojuma vai uz tā pamata ierosinātas pārkāpuma lietas izskatīšanai vai Trauksmes cēlēja, viņa radinieku vai saistīto personu aizsardzībai. Par identitātes izpaušanu informē Trauksmes cēlēju, izņemot gadījumu, kad informēšana kaitētu Trauksmes cēlēja ziņojuma vai uz tā pamata ierosinātas pārkāpuma lietas izskatīšanai.

**IX. Trauksmes cēlēja**

**ziņojumā minētās personas identitātes aizsardzība**

31. Sabiedrībai un ikvienam tā darbiniekam aizliegts izpaust informāciju, kas atklāj tās fiziskās vai juridiskās personas identitāti, par kuru ziņojis Trauksmes cēlējs. Minēto informāciju var sniegt tikai personai vai institūcijai, kurai tā nepieciešama Trauksmes cēlēja ziņojuma vai uz tā pamata ierosinātas pārkāpuma lietas izskatīšanai vai Trauksmes cēlēja, viņa radinieku vai saistīto personu aizsardzībai.

32. Šā iekšējo noteikumu 31.punktā minētais aizliegums neattiecas uz gadījumiem, kad Trauksmes cēlējs, viņa radinieks vai saistītā persona šo informāciju izpauž savu tiesību vai tiesisko interešu aizsardzības nolūkā.

**X. Aizsardzība pret trauksmes celšanas**

**dēļ radītām nelabvēlīgām sekām**

33. Aizliegts trauksmes cēlēja ziņojuma dēļ radīt nelabvēlīgas sekas Trauksmes cēlējam, viņa radiniekam un saistītajai personai un (ja attiecināms):

33.1. disciplināri vai citādi sodīt;

33.2. atbrīvot no darba vai amata, tostarp nepagarinot darba līgumu vai neieceļot amatā uz nenoteiktu laiku, ja bija pamats domāt, ka tas tiks darīts;

33.3. pārcelt citā darbā vai amatā;

33.4. liegt paaugstinājumu, profesionālo apmācību vai kvalifikācijas paaugstināšanu;

33.5. mainīt darba vai amata pienākumus, darba laiku un vietu vai darba samaksu;

33.6. sniegt negatīvu darba, amata pienākumu novērtējumu;

33.7. aizskart godu, cieņu un reputāciju;

33.8. anulēt licences un atļaujas;

33.9. vienpusēji atkāpties no līguma par preces piegādi, pirkumu vai pakalpojuma sniegšanu vai izbeigt to;

33.10. pieprasīt ārsta atzinumu;

33.11. citādi tieši vai netieši radīt nelabvēlīgas sekas, tostarp pārkāpjot vienlīdzīgas attieksmes principu.

34. Ar trauksmes celšanu saistītās nelabvēlīgās sekas atkarībā no to veida novērš atbilstoši tiesību aktiem, kas regulē darba tiesiskās vai citas civiltiesiskās attiecības vai valsts dienesta attiecības.

35. Pienākums pierādīt, ka nelabvēlīgās sekas Trauksmes cēlējam, viņa radiniekam vai saistītajai personai nav radītas saistībā ar Trauksmes cēlēja ziņojuma iesniegšanu vai tajā norādīto informāciju, ir pusei, kas radījusi šīs sekas.

36. Valsts darba inspekcija nodrošina konsultācijas par iespējām novērst Trauksmes cēlējam, viņa radiniekam vai saistītajai personai radītās nelabvēlīgās sekas darba tiesisko attiecību vai darba drošības jomā.

**XI. Nobeiguma noteikumi**

37. Sabiedrības personāldaļa informē par iekšējo trauksmes celšanas sistēmu darbiniekus, kuri uzsāk darba tiesiskās attiecības, iepazīstinot ar šiem iekšējiem noteikumiem pret parakstu.

38. Darbiniekus, kuri atrodas darba tiesiskajās attiecībās, ar šiem iekšējiem noteikumiem pret parakstu iepazīstina tiešie vadītāji, parakstu lapas iesniedzot Sabiedrības personāldaļai.

39. Atzīt par spēku zaudējušiem 2021.gada 01.februāra, iekšējos noteikumus Nr.12 “Iekšējā trauksmes celšanas sistēma SIA ”DOBELES UN APKĀRTNES SLIMNĪCA”

40. Iekšējie noteikumi stājas spēkā 2022.gada 15.februārī.

Valdes priekšsēdētājs L.Zariņš

J.Pūce 29504059